SGF ยันไม่มีพัฒนาการสำคัญที่ยังไม่เปิดเผย หลังราคาหุ้นวิ่งแรง 4 วันบวกกว่า 34%
SGF ยันไม่มีพัฒนาการสำคัญที่ยังไม่เปิดเผย หลังราคาหุ้นวิ่งแรง 4 วันบวกกว่า 34% ทำนิวไฮในรอบกว่า 7 เดือน
12 ก.ย. 2561

บริษัท เอสจีเอฟ แคปปิตอล จำกัด (มหาชน) หรือ SGF ระบุว่า ตามที่ ตลาดหลักทรัพย์แห่งประเทศไทย (ตลท.) ได้สอบถามเกี่ยวกับราคาหุ้นของบริษัทในช่วงที่ผ่านมานั้น บริษัทมิได้มีการเปลี่ยนแปลง หรือมีพัฒนาการที่มีนัยสำคัญในการดำเนินธุรกิจของบริษัท นอกเหนือไปจากสิ่งที่บริษัทฯได้เปิดเผยต่อสาธารณชนแล้ว
อนึ่ง ราคาหุ้น SGF ปรับตัวขึ้นต่อเนื่อง 4 วันติด นับตั้งแต่ราคาหุ้นอยู่ที่ระดับ 1.49 บาท เมื่อวันที่ 5 ก.ย.2561 จนกระทั่งวานนี้ (12 ก.ย.) ราคาหุ้นปิดระดับสูงสุดกว่า 7 เดือนที่ระดับ 2 บาท คิดเป็นการปรับตัวขึ้น 0.51 บาท หรือ 34.23%
ขณะที่ก่อนหน้านี้ นายวิวัฒน์ วิฑูรย์เธียร ประธานเจ้าหน้าที่บริหาร เปิดเผยว่า บริษัทอยู่ระหว่างดำเนินการแก้ไขส่วนต่ำมูลค่าหุ้นและล้างขาดทุนสะสม หลังจากที่ประชุมวิสามัญผู้ถือหุ้น ครั้งที่ 2/2561 ได้อนุมัติการรวมหุ้นและปรับทุน โดยเมื่อครบกระบวนการแล้วหากคำนวณจากงบไตรมาส 1/61 จะเหลือผลขาดทุนสะสม 54.52 ล้านบาท ซึ่งไตรมาส 2/61 บริษัทมีกำไร  99.76  ล้านบาท ทำให้บริษัทฯสามารถล้างขาดทุนสะสมที่คงเหลืออยู่ได้ทั้งหมดในทันที
สำหรับผลประกอบการไตรมาส 2/61 พลิกมาเป็นกำไร จากช่วงเดียวของปีก่อนที่ขาดทุน 92.13  ล้านบาท โดยผลกำไรมาจากทั้งการชำระหนี้ และการเติบโตอย่างมากจากรายได้ของสินเชื่อรายย่อย
ส่วนแนวโน้มผลประกอบการช่วงครึ่งหลังของปีนี้ บริษัทมั่นใจว่าจะเติบโตอย่างดี เนื่องจากธุรกิจสินเชื่อรายย่อยได้รับการตอบรับที่ดีและขณะนี้ฐานลูกค้าเริ่มส่งสัญญาณขยายตัวอย่างต่อเนื่อง  โดยไตรมาส 2/61 มียอดปล่อยสินเชื่อรายย่อย 301.83 ล้านบาท สูงขึ้นกว่าไตรมาส 1/61 ที่ปล่อยได้ 122.32 ล้านบาทมาก
ขณะที่สามารถควบคุมหนี้เสียให้อยู่ในระดับต่ำ 3-4% ทำให้คาดว่าในสิ้นปีนี้ยอดปล่อยสินเชื่อใหม่มีโอกาสทะลุเป้า 1,000 ล้านบาทได้ไม่ยากนัก โดยจะเป็นการเติบโตด้วยคุณภาพลูกหนี้ที่ดีเช่นเดิม